L-Għaqda Dinjija tas-Saħħa tanalizza mill-ġdid l-emerġenza globali tal-Covid-19
Sitt xhur wara li ddikjarat emerġenza globali ta' saħħa pubblika, il-kumitat tal-emerġenzi tal-Għaqda Dinjija tas-Saħħa, WHO, se jiltaqa' sabiex jerġa' janalizza l-pandemija tal-Covid-19. Li hu magħruf fiċ-ċert hu li l-emerġenza globali se tibqa' fis-seħħ. Id-diskussjoni mistennija tiffoka fuq x'jista' jsir aktar sabiex titrażżan l-imxija. Meta f'Jannar li għadda, il-WHO iddikjarat emerġenza globali, barra miċ-Ċina kien hemm inqas minn 100 każ irreġistrat ta' Covid-19 u l-ebda mewt. It-tama kienet li l-miżuri ta' lockdown kienu se jtemmu l-pandemija iżda malli l-pajjiżi bdew jillaxkaw ir-restrizzjonijiet, il-coronavirus reġa' beda jinfirex. Sal-lum madwar id-dinja ġew irreġistrati 17,312,025 każ ta' Covid-19. Skont is-sit Johns Hopkins, minnhom s'issa rkupraw 10,148,826 u mietu 673,527. L-Istati Uniti għandhom l-ogħla ammont ta' każi ta' coronavirus b'total ta' 4,495,015. Minnhom s'issa rkupraw 1,414,155 u mietu 152,070. Bit-tieni l-ogħla ammont ta' każi ta' Covid-19 fid-dinja hemm il-Brażil b'total ta' 2,610,102. Minnhom s'issa rkupraw 1,956,807 u mietu 91,263. Fit-tielet post hemm l-Indja fejn il-każi ta' coronavirus laħqu 1,638,321. Minnhom s'issa rkupraw 1,057,011 u mietu 35,743.